《次韵少稷梅花》
宋代·韩元吉

君不见江城梅花春欲动，剪冰仙人作花供。
客来酒尽甘啜醨，常恨公田无秫种。
雪晴梅蕊更可爱，百匝来看地犹冻。
杖藜一笑答春风，岂必鸣鸾与歌凤。
幽香要自己心情，冷艳不禁还目送。
兴来往往得佳句，落纸挥毫字尤纵。
却惊车阵有勍敌，旋结赵叟盟衡雍。
孤芳未省须刻画，百卉应先厌嘲弄。
我如蟋蟀鸣甘迟，君似骅骝骤难控。
相如上林晚奏雅，灵均喜橘工记讽。
不妨聊继广平公，东阁疏枝与君共。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。